
[bookmark: _Hlk64012881]Par ielu tirdzniecību Carnikavas pilsētas muzikālajā piknikā

Ādažu novada pašvaldības izpilddirektors 2025. gada 11. novembrī apstiprināja nolikumu Nr. ĀNP/1-5-2/25/36 “Ielu tirdzniecības organizēšana Ādažu novada administratīvajā teritorijā 2026. gadā” (turpmāk – Nolikums), kas noteica kārtību, kādā ielu tirdzniecības organizētāji piesakās ielu tirdzniecības organizēšanai un kādā Ādažu novada pašvaldības Centrālā pārvalde izvēlas ielu tirdzniecības organizētājus pašvaldības īpašumos noteiktajās ielu tirdzniecības vietās, tostarp pašvaldības organizētajos publiskajos svētku pasākumos 2026. gadā.
Ar Ielu tirdzniecības organizēšanas pretendentu izvērtēšanas komisijas sēdes 14.01.2026. protokolu Nr. ĀNP/1-21-3/26/9 SIA “LEBORO” (reģ. Nr. 40103860062, juridiskā adrese: Kanāla iela 17, Alderi, Ādažu pag., Ādažu nov.) ieguva tiesības organizēt ielu tirdzniecību Ādažu novada pašvaldības organizētajos svētkos 2026. gadā, t.sk. 22.08.2026. Nēģu svētkos. 
Izvērtējot oficiālos meteoroloģiskos datus un prognozēto ciklona ietekmi uz laikapstākļiem 22.08.2026., kā arī 22.08.2026. Carnikavā plānoto Nēģu svētku pasākumu un ievērojot pasākuma “Nēģu svētki Carnikavā” rīcības komitejas 21.08.2026. sēdē nolemto,  Ādažu novada pašvaldības domes priekšsēdētājs 21.08.2026. izdeva rīkojumu Nr. ĀNP/1-6-1/26/60 “Par pasākuma “Nēģu svētki Carnikavā” atcelšanu”, ar kuru tika nolemts atcelt 22.08.2026. paredzēto pasākumu “Nēģu svētki Carnikavā”.
Rīkojums izdots, ņemot vērā paredzamo ārkārtējo situāciju un nepārvaramas varas apstākļus, lai pasākuma laikā netiktu apdraudēta pasākuma organizatoru, dalībnieku un apmeklētāju dzīvība un veselība.
Latvijas normatīvajos aktos nepastāv konkrēta nepārvaramas varas definīcija, taču juridiskajā literatūrā (skat. Torgāns, K. Saistību tiesības. Mācību grāmata. Rīga: Tiesu namu aģentūra, 2014, 73. lpp.) un tiesu praksē  (skat. Augstākās tiesas Senāta Civillietu departamenta 2011. gada 26. janvāra spriedumu lietā Nr. SKC-11/2011) skaidrots, ka nepārvaramas varas notikumu varētu raksturot šādas pazīmes: 
· no tā nav iespējams izvairīties un tā sekas nav iespējams pārvarēt;  
· saprātīga persona līguma slēgšanas brīdī to nevarēja paredzēt;  
· tas nav noticis puses vai tās kontrolē esošas personas rīcības dēļ;  
· tas saistību izpildi ne tikai apgrūtina, bet arī padara neiespējamu. 
Uz jēdzienu “nepārvaramā vara” var tikt attiecināti gan romiešu tiesībās apzīmētie apstākļi (dabas stihijas, zemestrīces, ūdensplūdus, ugunsgrēkus, kā arī sociālas parādības, kuras cilvēks saviem spēkiem nevar pārvarēt – laupīšanas, sacelšanās, bandītu uzbrukumu postījumus), gan UNIDROIT Starptautisko komerclīgumu principu 7.1.7. pantā ietvertais formulējums, gan Latvijai saistošās ANO 1980.gada 11.aprīļa (Vīnes) Konvencijas par starptautiskajiem preču pirkuma-pārdevuma līgumiem (turpmāk – Vīnes konvencija) 79.panta 1.punkta formulējums, kā arī tiesību zinātnē dotā nepārvaramas varas definīcija vai vispārīgs skaidrojums, turklāt minētais uzskaitījums nav izsmeļošs (sk. Senāta 2009.gada 11.februāra spriedumu lietā Nr. SKC 30/2009 (C29333803)).
Noteikumos nav atrunāts, kā pašvaldībai jārīkojas, ja ielu tirdzniecības organizēšana tiek atcelta ārkārtas gadījumā.
Pašvaldībā 24.08.2026. saņemts SIA “LEBORO” iesniegums ĀNP/1-11-1/26/4947, no kura izriet, ka gadatirgum bija pieteikušies 244 tirgotāji un līdz pasākuma atcelšanai SIA “LEBORO” bija veikusi būtisku apjomu organizatorisko darbu, uzņēmusies finansiālas saistības un veikusi izdevumus, kas bija tieši saistīti ar gadatirgus sagatavošanu un tā norises nodrošināšanu.
Iesniegumā norādīts, ka pasākuma atcelšanas rezultātā SIA “LEBORO” ir radušies tieši un dokumentāri pamatojami izdevumi, kā arī nepieciešamība atgriezt tirgotājiem dalības maksas. Vienlaikus tirgotāji bija sagatavojuši produkciju un bija rēķinājušies ar iespēju to realizēt Nēģu svētku gadatirgū. Ja ielu tirdzniecība būtu pārcelta uz citu datumu, SIA “LEBORO” būtu bijusi iespēja atkārtoti piedāvāt visiem pieteiktajiem tirgotājiem iespēju piedalīties pasākumā, savukārt tirgotājiem būtu bijusi iespēja realizēt jau sagatavoto produkciju. Tāpat būtu bijusi iespēja izmantot jau veiktos organizatoriskos sagatavošanās darbus un ieguldītos resursus.
Carnikavas Tautas nama “Ozolaine” 19.09.2026. Carnikavas parkā organizē publisku pasākumu “Carnikavas pilsētas muzikālais pikniks”, kā ietvaros paredzēts organizēt arī ielu tirdzniecību līdz 150 tirdzniecības dalībniekiem.
Nēģu svētku atcelšana 22.08.2026. ir notikusi no pašvaldības un SIA “LEBORO” neatkarīgu apstākļu dēļ, sakarā ar nepārvaramas varas (lietavas un vētra) apstākļiem. Domes lēmumam jābūt lietderīgam un taisnīgam, lai pēc iespējas mazinātu radušās sekas, dotu iespēju tirgotājiem realizēt produkciju, kas tika sagatavota dalībai Nēģu svētku gadatirgū, tajā pat laikā nodrošinot svētku apmeklētājiem iespējas apmeklēt gadatirgu. Turklāt līdz 19.09.2026. nav iespējams nodrošināt jauna konkursa rīkošanu un rezultātu.
Ņemot vērā iepriekšminēto, balstoties uz labas pārvaldības principu un lietderības apsvērumiem un pamatojoties uz Pašvaldību likuma 4. panta pirmās daļas 12. punktu, 10. panta pirmās daļas 21. punktu, Ādažu novada pašvaldības dome
NOLEMJ:
1. [bookmark: _Hlk57211377]Pārcelt Nēģu svētkos, 22.08.2026. paredzēto ielu tirdzniecību, kuru organizēja SIA “LEBORO”, uz Carnikavas pilsētas pikniku, 19.09.2026., nosakot, ka  SIA “LEBORO” (reģ. Nr. 40103860062, juridiskā adrese: Kanāla iela 17, Alderi, Ādažu pag., Ādažu nov.) Carnikavas Tautas nama “Ozolaine” 19.09.2026. organizētajā publiskā pasākuma laikā “Carnikavas pilsētas muzikālais pikniks” var organizēt ielu tirdzniecību līdz 150 tirdzniecības dalībniekiem.
2. Aprēķinot pašvaldības nodevu par ielu tirdzniecības organizēšanu, ņemt vērā jau samaksātās nodevas apmēru, kas tika veikta par ielu tirdzniecību 22.08.2026. paredzētajos Nēģu svētkos. Ja samaksāta lielāka nodeva, starpība atmaksājama SIA “LEBORO”.
3. Centrālās pārvaldes Sabiedrisko attiecību nodaļai informēt iedzīvotājus par gaidāmo publisko pasākumu un organizēto ielu tirdzniecību.
4. Pašvaldības izpilddirektora vietniecei veikt lēmuma izpildes kontroli.


Pašvaldības domes priekšsēdētājs							G. Miglāns

